Document ID: 32002L0100

Οδηγία 2002/100/ΕΚ της Επιτροπής
της 20ής Δεκεμβρίου 2002
για την τροποποίηση της οδηγίας 90/642/ΕΟΚ του Συμβουλίου σχετικά με τα ανώτατα όρια υπολειμμάτων φυτοφαρμάκων για την azoxystrobin
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/642/ΕΟΚ του Συμβουλίου, της 27ης Νοεμβρίου 1990, για τον καθορισμό των ανωτάτων περιεκτικοτήτων για τα υπολείμματα φυτοφαρμάκων πάνω και μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών(1), όπως τροποποιήθηκε τελευταία από την οδηγία 2002/79/ΕΚ(2), και ιδίως το άρθρο 7,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(3), όπως τροποποιήθηκε τελευταία από την οδηγία 2002/81/ΕΚ της Επιτροπής(4), και ιδίως το άρθρο 4 παράγραφος 1 στοιχείο στ),
Εκτιμώντας τα ακόλουθα:
(1) Η νέα δραστική ουσία azoxystrobin έχει καταχωρηθεί στο παράρτημα I της οδηγίας 91/414/ΕΟΚ με την οδηγία 98/47/ΕΚ της Επιτροπής(5) για να χρησιμοποιείται αποκλειστικά ως μυκητοκτόνο, χωρίς να διευκρινίζονται ιδιαίτεροι όροι που επιδρούν στις καλλιέργειες στις οποίες ενδεχομένως έχουν χρησιμοποιηθεί φυτοπροστατευτικά προϊόντα που περιέχουν την εν λόγω δραστική ουσία.
(2) Τα ανώτατα όρια υπολειμμάτων (ΑΟΥ) για την azoxystrobin πάνω και μέσα στα προϊόντα που καλύπτονται από την οδηγία 90/642/ΕΟΚ καθορίστηκαν από τις οδηγίες αυτές, όπως τροποποιήθηκαν από τις οδηγίες της Επιτροπής 1999/71/ΕΚ(6), 2000/48/ΕΚ(7), 2001/48/ΕΚ(8) και 2002/23/ΕΚ(9).
(3) Τα ΑΟΥ που καθορίστηκαν στην εν λόγω οδηγία αντικατοπτρίζουν τις επιτρεπόμενες χρήσεις της azoxystrobin σε ορισμένες καλλιέργειες. Όσον αφορά τις καλλιέργειες στις οποίες δεν επιτρέπεται καμία χρήση, τα ΑΟΥ καθορίστηκαν στο χαμηλότερο όριο αναλυτικού προσδιορισμού. Γενικά, τα υπολείμματα που προκύπτουν από τη χρήση της azoxystrobin υπερβαίνουν το χαμηλότερο όριο αναλυτικού προσδιορισμού. Συνεπώς, όταν προτείνεται νέα χρήση ζητείται από τα κράτη μέλη να καθορίζουν νέα προσωρινά εθνικά ΑΟΥ σύμφωνα με το άρθρο 4 παράγραφος 1 στοιχείο στ) της οδηγίας 91/414/ΕΟΚ, πριν να χορηγηθεί έγκριση για τη νέα χρήση του φυτοπροστατευτικού προϊόντος που περιέχει την εν λόγω δραστική ουσία. Τα στοιχεία που αφορούν τις επιπλέον χρήσεις υποβλήθηκαν από ορισμένα κράτη μέλη. Τα διαθέσιμα στοιχεία έχουν ανασκοπηθεί και επαρκούν για την τροποποίηση των προσωρινών ανωτάτων ορίων υπολειμμάτων σε κοινοτικό επίπεδο για τις καλλιέργειες για τις οποίες τα κράτη μέλη προτείνουν τώρα να επιτραπεί η χρήση των φυτοπροστατευτικών προϊόντων που περιέχουν την azoxystrobin.
(4) Για την καταχώρηση της azoxystrobin στο παράρτημα Ι της οδηγίας 91/414/ΕΟΚ, οι τεχνικές και επιστημονικές αξιολογήσεις οι οποίες έλαβαν την μορφή έκθεσης ανασκόπησης της Επιτροπής ολοκληρώθηκαν στις 22 Απριλίου 1998. Στην έκθεση ανασκόπησης καθορίζεται η αποδεκτή ημερήσια δόση (ΑΗΔ) για την ουσία αυτή σε 0,1 mg/kg βάρους σώματος/ημέρα. Η έκθεση των καταναλωτών, καθόλη τη διάρκεια της ζωής τους, σε τρόφιμα για τα οποία έχει χρησιμοποιηθεί azoxystrobin έχει εκτιμηθεί και αξιολογηθεί σύμφωνα με τις κοινοτικές διαδικασίες και πρακτικές, συνεκτιμώντας τις κατευθυντήριες οδηγίες που δημοσιεύθηκαν από την Παγκόσμια Οργάνωση Υγείας(10) και τη γνώμη της Επιστημονικής Επιτροπής Φυτών(11) περί της μεθοδολογίας που χρησιμοποιήθηκε και υπολογίσθηκε ότι τα νέα ΑΟΥ που προτείνονται τώρα δεν θα οδηγήσουν σε υπέρβαση της ΑΗΔ.
(5) Η Κοινότητα κοινοποίησε το σχέδιο οδηγίας της Επιτροπής στον Παγκόσμιο Οργανισμό Εμπορίου και οι παρατηρήσεις που εστάλησαν ελήφθησαν υπόψη κατά την ολοκλήρωση της οδηγίας.
(6) Έχουν ληφθεί υπόψη η γνώμη της Επιστημονικής Επιτροπής Φυτών, και ιδίως οι συμβουλές της και οι συστάσεις που αφορούν την προστασία των καταναλωτών από τρόφιμα για τα οποία έχουν χρησιμοποιηθεί φυτοφάρμακα.
(7) Συνεπώς, η οδηγία 90/642/ΕΟΚ πρέπει να τροποποιηθεί αναλόγως.
(8) Η παρούσα οδηγία είναι σύμφωνη με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα ανώτατα όρια υπολειμμάτων φυτοφαρμάκων για την azoxystrobin του παραρτήματος ΙΙ της οδηγίας 90/642/EΟΚ αντικαθίστανται από τα ανώτατα όρια υπολειμμάτων φυτοφαρμάκων του παραρτήματος της παρούσας οδηγίας.
Άρθρο 2
1. Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
2. Τα κράτη μέλη θέτουν σε ισχύ, το αργότερο στις 31 Μαρτίου 2003, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.
3. Τα κράτη μέλη εφαρμόζουν τις διατάξεις αυτές από την 1η Απριλίου 2003.
4. Όταν τα κράτη μέλη θεσπίζουν τις εν λόγω διατάξεις, οι τελευταίες παραπέμπουν στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 20 Δεκεμβρίου 2002.

Labels: 20
3
17
6